b"\n_START_ARTICLE_\nPot Alpe Adria\n_START_PARAGRAPH_\nPot Alpe Adria ali Alpe Adria Trail je planinska pe\xc5\xa1pot, dolga 750 km, od vzno\xc5\xbeja Velikega Kleka (Grossglockner) na Koro\xc5\xa1kem preko Kranjske Gore (Slovenija) do Jadranskega morja pri Miljah (Muggia) v Tr\xc5\xbea\xc5\xa1kem zalivu v Italiji.\n_START_SECTION_\nZgodovina\n_START_PARAGRAPH_\nPohodna pot je bila razvita in izvedena v sodelovanju treh partnerjev iz Avstrije (K\xc3\xa4rnten Werbung), Slovenije (Slovenska turisti\xc4\x8dna organizacija) in Italije (Turisti\xc4\x8dna organizacija Furlanija-Julijska krajina) in v letu 2012 ozna\xc4\x8dena tudi na terenu. Planinske organizacije treh sodelujo\xc4\x8dih dr\xc5\xbeav \xc3\x96AV (\xc3\x96sterreichischer Alpenverein), PZS (Planinska zveza Slovenije) in CAI (Club Alpino Italiano) so odgovorne za ozna\xc4\x8devanje in vzdr\xc5\xbeevanje poti v posameznih dr\xc5\xbeavah. Pot obstoje\xc4\x8de planinske in pohodne poti na obmejnem obmo\xc4\x8dju med Avstrijo, Slovenijo in Italijo. Nova pot se ogla\xc5\xa1uje s sloganom Pohodni\xc5\xa1tvo po rajskem vrtu in je trajno ozna\xc4\x8dena s posebnim simbolom. Na pohodu od ledenikov Visokih Tur (Hohe Tauern), vzdol\xc5\xbe jezer, potokov vse do obale Jadranskega morja se spoznava kulturno raznolikost treh razli\xc4\x8dnih de\xc5\xbeel, ki jih povezuje dolga skupna zgodovina.\n_START_SECTION_\nPotek\n_START_PARAGRAPH_\nPot Alpe Adria ni bila zasnovana kot \xc5\xa1portna pot, ampak predvsem kot kulturna pot. 43 etap je pribli\xc5\xbeno 17 km dolgih in se jih lahko prehodi v okoli 6 urah. Mnoge vodijo od kraja do kraja po zgodovinskih poteh v nealpskem obmo\xc4\x8dju. Ob koncu vsake etape je mogo\xc4\x8de najti ve\xc4\x8d po\xc4\x8divali\xc5\xa1\xc4\x8d in preno\xc4\x8di\xc5\xa1\xc4\x8d.\n_START_SECTION_\nAvstrija\n_START_PARAGRAPH_\nPrvih 21 etap se za\xc4\x8dne na Kaiser-Franz-Josefs-H\xc3\xb6he pod Velikim Klekom, poteka skozi Heiligenblut, D\xc3\xb6lach proti Mallnitzu, dalje proti \xc5\xa0pitalu, obide Mil\xc5\xa1tatsko jezero, Bad Kleinkirchheim, preko Kr\xc5\xa1kih Alp do Osoj, Ba\xc5\xa1kega jezera (Faaker See) in se kon\xc4\x8da na Baumgartner H\xc3\xb6he, kjer na prelazu Jepca pod Kepo pre\xc4\x8dka mejo s Slovenijo. Pot pre\xc4\x8dka narodni park Visoke Ture in Nockberge ter vodi mimo nekaj koro\xc5\xa1kih jezer (Mil\xc5\xa1tatsko jezero, Osojsko jezero in Vrbsko jezero).\n_START_SECTION_\nSlovenija\n_START_PARAGRAPH_\nNaslednjih 6 etap popelje skozi Slovenijo. Iz prelaza Jepca preko Malo\xc5\xa1kega in Trupejevega poldneva na Srednji vrh in v Kranjsko Goro, kjer se vstopi v Triglavski narodni park v Julijskih Alpah. Preko Vr\xc5\xa1i\xc4\x8da v Trento in po dolini So\xc4\x8de mimo Bovca, \xc5\xbdage v Dre\xc5\xbenico in pod Krnom v Tolmin se pot nadaljuje po starih voja\xc5\xa1kih poteh na sedlo Solarji, kjer pre\xc4\x8dka mejo z Italijo.\n_START_SECTION_\nItalija\n_START_PARAGRAPH_\nZadnje etape poti Alpe Adria potekajo predvsem preko Italije, s kratkimi izleti v Slovenijo. Od sedla Solarji skozi vasi do Tribil di sopra (G. Tribilj), preko Kuka (M. Cuc), Sv. Ivana (Monte San Giovanni), Sv. Miklav\xc5\xbea (Monte San Nicolo), pod Planjavo (Monte Plagnava) do Selc (Cladrecis) v dolino Idrije, kjer se na prehodu Golo Brdo razcepi z enim krakom v Slovenijo v Gori\xc5\xa1ka Brda in se vrne v Italijo pri prehodu Ple\xc5\xa1ivo, italijanski krak pa se nadaljuje in pre\xc4\x8dka vinorodno obmo\xc4\x8dje Collia, po dolini reke Idrije, po obronkih Krminske gore proti \xc5\xa0teverjanu (San Floriano del Collio) v Gorico (Gorizia), kjer pre\xc4\x8dka reko So\xc4\x8do in se nadaljuje preko Sovodnja (Savogna d'Isonzo), Doberdobski kras, mimo Doberdoba proti Devinu (Duino), ob Jadranski obali do Proseka (Prosecco), se dvigne nad Trst, ki ga obide, ponovno pre\xc4\x8dka mejo s Slovenijo, da se ustavi v Lipici in se skozi dolino Glin\xc5\xa1\xc4\x8dice in Doline (San Dorligo della Valle) spusti proti Miljam.\n_START_SECTION_\nVarianta Kro\xc5\xbena pot treh de\xc5\xbeel\n_START_PARAGRAPH_\nV sedmih dnevnih etapah poteka od Ba\xc5\xa1kega jezera na Koro\xc5\xa1kem preko Trbi\xc5\xbea v Italiji in mimo Planice v Sloveniji nazaj v Avstrijo."